กระทรวงมหาดไทย เน้นมาตรการ 3 ระดับ ดูแลประชาชนช่วงเทศกาลสงกรานต์
นายชัยวัฒน์ ชื่นโกสุม รองปลัดกระทรวงมหาดไทย กล่าวถึงมาตรการสำหรับสงกรานต์ปีนี้ กระทรวงมหาดไทย กำชับทางจังหวัด ว่าสามารถจัดงานได้ ภายใต้มาตรการด้านสาธารณสุข เพื่อให้ประชาชนมีความสุขกับเทศกาลสงกรานต์ โดยคณะกรรมการโรคติดต่อจังหวัด ต้องไปกำกับดูแลพี่น้องประชาชน เพื่อให้มีความสุขกับมาตรการช่วงสงกรานต์ โดยไม่ละเลยการป้องกันตนเอง กระทรวงมหาดไทย มีมาตรการป้องกันใน 3 ระดับ เริ่มจากครอบครัว จะทำอย่างไรให้เกิดประเพณีที่ปลอดภัย ระดับตำบล หมู่บ้าน ทำอย่างไรให้ปลอดภัย เพื่อสืบสานประเพณีอันดีงามและโรคภัยไข้เจ็บไม่มาเยือน ส่วนระดับจังหวัด จะมีคณะกรรมการโรคติดต่อจังหวัด เข้ามาดูแลให้คำแนะนำ ว่าจะทำกิจกรรมอย่างไรจึงจะเหมาะสม โดยจะสำรวจว่าจุดไหนที่จะมีการจัดงานขนาดใหญ่ จากนั้นก็จะมีการกำหนดมาตรการ ร่วมกับคณะกรรมการโรคติดต่อจังหวัด เชื่อว่า ถ้าเตรียมความพร้อมดีและได้รับความร่วมมือจากประชาชน จะทำให้ประชาชนมีความสุขกับเทศกาลสงกรานต์และมีความปลอดภัยจากโรค รองปลัดกระทรวงมหาดไทย เชื่อว่า ถ้าเตรียมการดีและได้รับความร่วมมือจากประชาชน จะทำให้ช่วงเทศกาลสงกรานต์ เป็นเทศกาลที่มีความสุขและปลอดภัยสำหรับทุกคน โดยระดับความเข้มงวดของมาตรการจัดงานที่กำหนดในแต่ละพื้นที่ จะต้องมีการคัดกรองประชาชนที่จะเข้ามาร่วมงาน กำหนดจำนวนคนต่อตารางเมตร ส่วนรายละเอียดเรื่องระยะเวลาการจัดงาน อะไรทำได้ อะไรไม่ควรทำ เป็นรายละเอียดที่ต่างจังหวัดจะสามารถกำหนดเพิ่มเติมได้ เพื่อให้ประชาชนร่วมงานได้อย่างมีความสุข